FÆLLES HOLDNING (EF) Nr. 3/96 fastlagt af Rådet den 22. december 1995 med henblik på vedtagelse af Europa-Parlamentet og Rådets direktiv 96/. . ./EF af . . . om ændring af direktiv 70/220/EØF om tilnærmelse af medlemsstaternes lovgivning om foranstaltninger mod luftforurening forårsaget af udstødningsgas fra motorkøretøjer (96/C 37/03)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 B (3), og

ud fra følgende betragtninger:

Det er vigtigt, at der indføres foranstaltninger som led i at opnå de mål, som er opstillet for det indre marked; dette marked indebærer et område uden indre grænser med fri bevægelighed for varer, personer, tjenesteydelser og kapital;

ifølge første handlingsprogram for De Europæiske Fællesskaber på miljøområdet (4), som blev godkendt af Rådet den 22. november 1973, skal der tages hensyn til de seneste videnskabelige fremskridt i forbindelse med bekæmpelse af luftforurening fra motorkøretøjers udstødningsgas, og allerede vedtagne direktiver skal ændres i overensstemmelse hermed; ifølge femte handlingsprogram, hvis generelle indhold blev godkendt af Rådet i dets resolution af 1. februar 1993 (5), skal der gøres en ekstra indsats for væsentligt at formindske den nuværende emission af forurenende stoffer fra motorkøretøjer;

at formindske de forurenende emissioner fra motorkøretøjer og at gennemføre det indre marked for køretøjer er mål, som medlemsstaterne ikke i tilstrækkelig grad kan opfylde hver for sig; de kan derfor bedre gennemføres på fællesskabsplan, ved at medlemsstaternes lovgivninger om foranstaltninger mod luftforurenende emissioner fra motorkøretøjer tilnærmes hinanden;

udviklingen på transportområdet inden for Fællesskabet har medført en voldsom belastning af miljøet, og der er risiko for, at dette vil føre til stigende ødelæggelse af miljøet; hidtidige officielle prognoser for den stigende trafiktæthed ligger under de faktiske tal for Fællesskabet, og der må derfor fastsættes meget strenge normer for udstødningsgassen fra samtlige motorkøretøjer;

Kommissionen har vedtaget et europæisk program om emissioner, brændstoffer og motorteknologier (EPEFE); formålet med dette program er at sikre, at fremtidige direktivforslag om forurenende emissioner lægger op til løsninger, der tjener både miljøet, forbrugeren og økonomien bedst; programmet drejer sig både om den forurening, der forårsages af motorkøretøjet, og om den, der forårsages af dets brændstof;

direktiv 70/220/EØF om foranstaltninger mod luftforurening forårsaget af emissioner fra motorkøretøjer (6), er et af særdirektiverne for typegodkendelsesprocedurer, der er fastlagt ved direktiv 70/156/EØF (7);

direktiv 70/220/EØF fastsætter grænseværdierne for emissioner af carbonmonoxid og uforbrændte kulbrinter fra disse køretøjers motorer; disse grænseværdier blev først sænket ved Rådets direktiv 74/290/EØF (8) og derpå, i overensstemmelse med Kommissionens direktiv 77/102/EØF (9), suppleret med grænseværdier for tilladelige emissioner af nitrogenoxider; grænseværdierne for disse tre former for forurening blev senere nedsat ved Kommissionens direktiv 78/665/EØF (10) og Rådets direktiv 83/351/EØF (11) og 88/76/EØF (12); der blev indført grænseværdier for partikelforureningen fra dieselmotorer ved direktiv 88/436/EØF (13); der blev indført strengere europæiske normer for luftforurenende udstødningsgas fra biler med slagvolumen under 1 400 cm³ ved direktiv 89/458/EØF (14); disse normer er blevet udvidet til at omfatte alle personbiler uanset slagvolumen på grundlag af en forbedret europæisk prøvningsprocedure, der omfatter en kørselscyklus uden for byområder; ved direktiv 91/441/EØF (15) er der indført krav til fordampningsemission og til forureningsbegrænsende køretøjskomponenters holdbarhed samt strengere normer for partikelemission fra biler med dieselmotor; personbiler til befordring af flere end seks passagerer eller med en største masse på over 2 500 kg, lette erhvervskøretøjer og terrængående køretøjer, som er omfattet af direktiv 70/220/EØF, er ved direktiv 93/59/EØF (16) blevet underkastet lige så strenge normer som dem, der gælder for personbiler, idet der dog er taget hensyn til de særlige forhold, der gør sig gældende for disse køretøjer; normerne for personbiler er strammet med vedtagelsen af direktiv 94/12/EF, som også indfører en ny metode til kontrol af produktionens overensstemmelse; det er nødvendigt at tilpasse normerne for lette erhvervskøretøjer til normerne for personbiler, så de bliver mindst lige så strenge som for personbiler;

Kommissionens arbejde på dette felt har vist, at de bedste teknologier, som Fællesskabets industri nu råder over, kan forbedres yderligere, så lette erhvervskøretøjer kan overholde betydeligt lavere emissionsgrænser; det samme gælder for nye teknologier, som kommer frem; de foreslåede normer skal gælde både for godkendelse af nye køretøjstyper og for kontrol med produktionens overensstemmelse, da den ændrede metode for stikprøveudtagning og statistisk vurdering overflødiggør de tolerancer for grænseværdierne, som hidtil har været tilladt ved direktiv 70/220/EØF;

Kommissionen har undersøgt, om det er muligt at slå køretøjsklasse II og III sammen, og de faktiske forhold, hvorunder lette erhvervskøretøjer køres i by- og landevejstrafik og de særlige forhold ved sådanne køretøjer;

medlemsstaterne bør have mulighed for ved hjælp af afgiftslettelser at fremme markedsføringen af køretøjer, der opfylder de forskrifter, der vedtages på fællesskabsplan; afgiftslettelserne skal være i overensstemmelse med traktatens bestemmelser og opfylde visse betingelser, som skal forhindre konkurrencefordrejning på det indre marked; dette direktivs bestemmelser begrænser ikke medlemsstaternes ret til at inddrage forurenende emissioner og andre stoffer i beregningsgrundlaget for de løbende motorkøretøjsafgifter;

forpligtelsen til forudgående underrettning i henhold til dette direktiv berører ikke underretningsforpligtelsen i henhold til anden fællesskabslovgivning, navnlig traktatens artikel 93, stk. 3;

Rådet bør senest den 31. december 1997 vedtage kravene for tidsrummet fra år 2000, som Kommissionen vil forelægge forslag til senest den 30. juni 1996; forslaget bør tage sigte på en væsentlig nedsættelse af emissionerne fra lette erhvervskøretøjer;

foranstaltninger til nedsættelse af luftforurenende emissioner fra år 2000 bør indgå i en integreret og rigt facetteret fremgangsmåde, der omfatter alle foranstaltninger, som kan formindske luftforureningen fra vejtrafikken; de parametre, der er opregnet i artikel 4 i direktiv 94/12/EF, er relevante; målet for de fra år 2000 gældende krav skal være, at alle lette erhvervskøretøjer skal være omfattet af krav, som er lige så strenge som dem, der er fastsat for personbiler, dvs. at der skal anvendes emissionsreducerende teknologi på samme tekniske niveau, idet der dog tages hensyn til de lette erhvervskøretøjers særlige kendetegn; der skal for køretøjer i klasse N1, II og III, tages hensyn til passende krav til lang holdbarhed; Kommissionen vil foretage en analyse af de miljømæssige og teknologiske aspekter og af omkostningseffektiviteten, så den inden udgangen af juni 1996 kan opstille kvantitative mål for de foranstaltninger, som skal gælde i Fællesskabet fra år 2000 -

UDSTEDT FØLGENDE DIREKTIV:

Artikel 1

Bilag I til direktiv 70/220/EØF ændres som anført i bilaget til nærværende direktiv.

Artikel 2

1. Fra den 1. oktober 1996 skal medlemsstaterne acceptere opfyldelse af kravene i direktiv 70/220/EØF, som ændret ved nærværende direktiv, når de anvender bestemmelserne i artikel 4, stk. 1, og artikel 7, stk. 1, i direktiv 70/156/EØF.

2. Fra den 1. oktober 1997 for så vidt angår køretøjer i klasse I og fra den 1. januar 1998 for så vidt angår køretøjer i klasse II og III, kan medlemsstaterne ikke meddele

- EØF-typegodkendelse i henhold til artikel 4, stk. 1, i direktiv 70/156/EØF, eller

- national typegodkendelse, medmindre artikel 8, stk. 2, i direktiv 70/156/EØF finder anvendelse

af køretøjstyper, for så vidt angår luftforurenende emissioner, hvis forskrifterne i direktiv 70/220/EØF, som ændret ved nærværende direktiv, ikke er opfyldt.

3. Med virkning fra den 1. oktober 1997 for så vidt angår køretøjer i klasse I og fra den 1. oktober 1998 for så vidt angår køretøjer i klasse II og III, skal medlemsstaterne

- betragte de overensstemmelsesattester, der ifølge bestemmelserne i direktiv 70/156/EØF ledsager nye køretøjer, som ugyldige i forbindelse med samme direktivs artikel 7, stk. 1

- afslå registrering, salg eller ibrugtagning af fabriksnye køretøjer, der ikke ledsages af en overensstemmelsesattest efter bestemmelserne i direktiv 70/156/EØF, medmindre artikel 8, stk. 2, i direktiv 70/156/EØF finder anvendelse

for så vidt angår luftforurenende emissioner, hvis bestemmelserne i direktiv 70/220/EØF, som ændret ved nærværende direktiv, ikke er opfyldt.

For køretøjer med en effekt/masse-forhold på højst 30 kW/t og en tophastighed på højst 130 km/t er de i første afsnit nævnte datoer henholdsvis 1. oktober 1998 og 1. oktober 1999.

Artikel 3

Medlemsstaterne kan kun indrømme afgiftslettelser for motorkøretøjer, der opfylder bestemmelserne i direktiv 70/220/EØF som ændret ved nærværende direktiv. Afgiftslettelser skal opfylde traktatens bestemmelser og følgende betingelser:

- de skal gælde for alle fabriksnye køretøjer, der udbydes til salg på markedet i en medlemsstat, og som opfylder kravene i direktiv 70/220/EØF som ændret ved nærværende direktiv tidligere end krævet

- de skal ophøre fra det tidspunkt, hvor emissionskravene i artikel 2, stk. 3, bliver obligatoriske for fabriksnye motorkøretøjer

- for hver type motorkøretøjer skal de beløbsmæssigt være lavere end ekstraomkostningerne til udstyr til overholdelse af de fastsatte værdier og monteringen heraf.

Kommissionen skal underrettes om planer om indførelse eller ændring af afgiftslettelserne i stk. 1 i så god tid, at den kan fremsætte sine bemærkninger dertil.

Artikel 4

Senest den 31. december 1997 skal Rådet på de i traktaten fastsatte betingelser tage stilling til næste fase af Fællesskabets foranstaltninger mod luftforurening forårsaget af emissioner fra motorkøretøjer, der er omfattet af nærværende direktiv, på grundlag af forslag, som Kommissionen fremsætter senest den 30. juni 1996. Foranstaltningerne skal gælde fra år 2000.

Kommissionen skal i sine forslag følge principperne i artikel 4 i direktiv 94/12/EF.

Artikel 5

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. oktober 1996. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 6

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 7

Dette direktiv er rettet til medlemsstaterne.

Udfærdiget i . . ., den . . .

På Europa-Parlamentets vegne

Formand

På Rådets vegne

Formand

(1) EFT nr. C 390 af 31. 12. 1994, s. 26.

(2) EFT nr. C 201 af 26. 7. 1993, s. 9.

(3) Europa-Parlamentets udtalelse af . . . (endnu ikke offentliggjort i Tidende), Rådets fælles holdning af . . . (endnu ikke offentliggjort i Tidende), og Europa-Parlamentets afgørelse af . . . (endnu ikke offentliggjort i Tidende).

(4) EFT nr. C 112 af 20. 12. 1973, s. 1.

(5) EFT nr. C 138 af 17. 5. 1993, s. 1.

(6) EFT nr. L 76 af 6. 4. 1970, s. 1. Direktivet er senest ændret ved direktiv 94/12/EF (EFT nr. L 100 af 19. 4. 1994, s. 42).

(7) EFT nr. L 42 af 23. 2. 1970, s. 1. Direktivet er senest ændret ved Kommissionens direktiv 95/54/EF (EFT nr. L 266 af 8. 11. 1993, s. 1).

(8) EFT nr. L 159 af 15. 6. 1974, s. 61.

(9) EFT nr. L 32 af 3. 2. 1977, s. 32.

(10) EFT nr. L 223 af 14. 8. 1978, s. 48.

(11) EFT nr. L 197 af 20. 7. 1983, s. 1.

(12) EFT nr. L 36 af 9. 2. 1988, s. 1.

(13) EFT nr. L 214 af 6. 8. 1988, s. 1.

(14) EFT nr. L 226 af 3. 8. 1989, s. 1.

(15) EFT nr. L 242 af 30. 8. 1991, s. 1.

(16) EFT nr. L 186 af 28. 7. 1993, s. 21.

BILAG

Ændringer i bilagene til direktiv 70/220/EØF, som ændret ved direktiv 93/59/EØF

Tabellen i punkt 5.3.1.4 erstattes af nedenstående tabel:

>TABELPOSITION>

(1**) Undtagen

- køretøjer, der er beregnet til befordring af flere end seks personer inklusive føreren

- køretøjer, hvis størst tilladte masse er større end 2 500 kg.

(2***) Samt de klasse M-køretøjer, der er anført i fodnote (**).

RÅDETS BEGRUNDELSE

I. INDLEDNING

1. Kommissionen forelagde den 19. december 1994 et forslag baseret på EF-traktatens artikel 100 A om ændring af direktiv 70/220/EØF om tilnærmelse af medlemsstaternes lovgivning om foranstaltninger mod luftforurening forårsaget af udstødningsgas fra motorkøretøjer.

2. Europa-Parlamentet afgav udtalelse den 20. september 1995 og foreslog atten ændringer af Kommissionens forslag. På baggrund af denne udtalelse forelagde Kommissionen den 5. oktober 1995 et ændret forslag, der indeholder fire af Europa-Parlamentets ændringsforslag.

3. Det Økonomiske og Sociale Udvalg afgav udtalelse den 27. april 1995.

4. Rådet vedtog den 22. december 1995 en fælles holdning til Kommissionens forslag, jf. traktatens artikel 189 B.

II. FORMÅL

5. Formålet med direktivforslaget er hovedsagelig at gøre normerne for forurenende emissioner fra lette erhvervskøretøjer lige så strenge som dem, der gælder for personbiler som defineret i direktiv 94/12/EF.

III. ANALYSE AF DEN FÆLLES HOLDNING

6. Rådet har fulgt Kommissionens forslag undtagen på to punkter:

a) Rådet har i bilaget til direktivforslaget skærpet grænseværdierne for den samlede masse af kulbrinter og nitrogenoxider og for massen af partikler

- for køretøjer i klasse II og III i klassen N1

- for dieselmotorer med direkte indsprøjtning til sådanne køretøjer.

b) Da den dato, som Kommissionen har foreslået for de nye foranstaltningers iværksættelse (1. oktober 1995), nu er overskredet, har Rådet fastsat en ny dato, nemlig den 1. oktober 1996; herved får medlemsstaterne seks måneder til at gennemføre direktivet, og de øvrige datoer, der er nævnt i artikel 2, forskydes tilsvarende.

Rådet har i øvrigt indarbejdet de fire ændringsforslag, som Kommissionen har fremsat på baggrund af Europa-Parlamentets udtalelse, i den fælles holdning.